સોમવારે શેરોમાં 700થી વધુ પોઇન્ટના ઊછાળો ટક્યો નહોતો. એક તબક્કે સવારના સત્રમાં સુધારાના ઝોનમાં રહેલું માર્કેટ પાછળથી નીચે સરકી ગયું હતું. શેરોમાં ઇન્ટ્રા ડે તોફાની વધઘટ જળવાઈ હતી અને વોલેટિલીટી ઊંચી રહી હતી. બેન્કિંગ શેરોમાં ખાસ કરીને પીએસયુમાં સુધારો આગળ વધ્યો હતો. સ્મોલ અને મિડિયમ કક્ષાની બેન્કોની કામગીરી ધારણા કરતાં સારી જાહેર થતાં તેની અસર જોવાઈ હતી તો વૈશ્વિક સ્તરે ક્રૂડના ભાવ ઘટવા છતાં ઓઇલ માર્કેટિંગ અને રિફાઇનરી શેરોમાં પીછેહઠ જોવાઈ હતી. આઇટી શેરોમાં બે દિવસ પછી સુધારો જોવાયો હોવા છતાં તે અસરકારક બન્યો નહોતો. જાહેર થયેલી અગ્રણી કંપનીઓના પરિણામ મિશ્ર રહેતાં તેની ખાસ અસર ટ્રેન્ડ પર જોવાઈ નથી અથવા તો જે પણ અસર છે તે વ્યક્તિગત શેરો પૂરતી વધુ રહી હોવાનું એક બ્રોકરેજ હાઉસના રિપોર્ટમાં જણાવવામાં આવ્યું હતું.